b"\n_START_ARTICLE_\nNarc\xc3\xads Masferrer Buix\xc3\xb3\n_START_SECTION_\nBiografia\n_START_PARAGRAPH_\nFill de Francesc Masferrer Albert\xc3\xad i d'Elvira Buix\xc3\xb3 Guitart va iniciar els seus estudis de Magisteri a l'Escola Normal de Mestres de Girona, on va obtenir el t\xc3\xadtol de Maestro de Primera Ense\xc3\xb1anza el 1931._NEWLINE_Va exercir la seva professi\xc3\xb3 a escoles de Manresa, Girona, Figueres, Cass\xc3\xa0 de la Selva, Llagostera a on no va arribar a tenir ocasi\xc3\xb3 d'ocupar la pla\xc3\xa7a, ja que va ser militaritzat i enviat a Brihuega (Guadalajara) amb motiu de l'esclat de la guerra civil al juliol de 1936. Fou pres per l'Ex\xc3\xa8rcit franquista i recl\xc3\xb3s en un camp de concentraci\xc3\xb3 a G\xc3\xa0rgoles, tamb\xc3\xa9 a Guadalajara on hi va romandre fins a la seva alliberaci\xc3\xb3._NEWLINE_L'any 1950 va comen\xc3\xa7ar a exercir de mestre als aleshores Estudis Nous, l'actual CEIP Gaziel, i on hi va donar classe als alumnes de tercer grau fins a la seva jubilaci\xc3\xb3 el 1980, als seixanta-set anys. Va ser un dels principals promotors en anomenar aquestes escoles amb el nom de l'il\xc2\xb7lustre escriptor guixolenc Gaziel i va ser l'autor del logotip del centre escolar._NEWLINE_El 23 de setembre\xc2\xa0de 2011 es va presentar al Monestir\xc2\xa0de Sant Feliu de Gu\xc3\xadxols el documental Narcis Masferrer Buix\xc3\xb3, NARMAS: El documental, realitzat per Anna Vicens Feliu sota la producci\xc3\xb3 de Toni Films (Toni Ferrer Gallego), membres de l'Agrupaci\xc3\xb3 Cinematogr\xc3\xa0fica i Fotogr\xc3\xa0fica de Sant Feliu de Gu\xc3\xadxols, i que fa un rep\xc3\xa0s a la seva traject\xc3\xb2ria personal i professional._NEWLINE_El Ple de l'Ajuntament del 26 d'abril del 2003 va nomenar-lo Fill Predilecte de la Ciutat, en reconeixement a la seva extensa tasca cultural en pro de la ciutat que el va veure n\xc3\xa9ixer.\n_START_SECTION_\nTeatre\n_START_PARAGRAPH_\nGran afeccionat al teatre, va debutar amb nom\xc3\xa9s cinc anys a l'Agrupaci\xc3\xb3 Romea, als 13 anys va passar a formar part del grup de teatre que dirig\xc3\xada Moss\xc3\xa9n Lambert Font Gratac\xc3\xb3s i m\xc3\xa9s tard es va incorporar a l'Agrupaci\xc3\xb3 Romea, dirigida per Benet Escriba Romaguera i va debutar a l'abril del 1933 amb la com\xc3\xa8dia La joventut passa. A aquesta varen seguir altres representacions de gran \xc3\xa8xit, La familia Rocamora el 1933; La dida el 1934; La felicitat dels altres el 1934; Bola de neu el 1936; El c\xc3\xb3ctel dels acusats el 1953 i La reina del cor i La cura d'amor el 1954. _NEWLINE_Va ser director de la secci\xc3\xb3 de teatre del Centre Excursionista Monclar a la d\xc3\xa8cada dels setanta i el 1976 va fundar el grup teatral L'Arlequ\xc3\xad de Paper, del que n'assumiria la direcci\xc3\xb3. El mes de mar\xc3\xa7 de 1977 es va presentar a la vil\xc2\xb7la de Cass\xc3\xa0 de la Selva al III Concurso Provincial de Teatro Amateur de Educaci\xc3\xb3n y Descanso amb l'obra T\xc3\xa9cnica de Cambra de Manuel de Pedrolo.\n_START_SECTION_\nDibuixant i il\xc2\xb7lustrador\n_START_PARAGRAPH_\nSota el pseud\xc3\xb2nim de El Greco va col\xc2\xb7laborar en diverses revistes i diaris a partir dels anys trenta a les edicions de Flechas y Pelayos, Maravillas, L'Esquella de la Torratxa i En Patufet. A partir del 1947, va adoptar el sin\xc3\xb2nim de Narmas, que el faria molt popular entre la poblaci\xc3\xb3 guixolenca._NEWLINE__NEWLINE_Va  il\xc2\xb7lustrar el llibre Rovell\xc3\xb3  de Josep Vallverd\xc3\xba Aixal\xc3\xa0, que va ser mereixedor del Premi Folch i Torres del 1968 i va col\xc2\xb7laborar estretament amb el setmanari local \xc3\x80ncora des dels seus inicis._NEWLINE_El setembre de 2011 el Consistori de la ciutat va acordar anomenar el Teatre Municipal amb el nom de Narcis Masferrer._NEWLINE_Narc\xc3\xads Masferrer va morir el 21 de mar\xc3\xa7 de 2010 a la ciutat que l'havia vist n\xc3\xa9ixer noranta-sis anys abans."